b'\n_START_ARTICLE_\nJacopo della Quercia\n_START_PARAGRAPH_\nJakopas dela Kver\xc4\x8da (it. Jacopo della Quercia, tikr. Jacopo di Pietro d\xe2\x80\x99Agnolo di Guarnieri, apie 1374\xe2\x80\x931438\xc2\xa0m. spalio 20 d.)\xc2\xa0\xe2\x80\x93 ital\xc5\xb3 renesanso skulptorius, reik\xc5\xa1mingiausias Sienos mokyklos atstovas.\n_START_SECTION_\nBiografija\n_START_PARAGRAPH_\nJakopas dela Kver\xc4\x8da gim\xc4\x97 apie 1374\xc2\xa0m. Sienoje. Jo t\xc4\x97vas buvo auksakalys ir med\xc5\xbeio dro\xc5\xbein\xc4\x97tojas Piero di Angelo. Jakopo pravard\xc4\x97 Kver\xc4\x8da yra kilusi i\xc5\xa1 to paties pavadinimo Sienos rajono. Jakopas mok\xc4\x97si t\xc4\x97vo amato\xc2\xa0\xe2\x80\x93 metalo dirbini\xc5\xb3 ir med\xc5\xbeio dro\xc5\xbeimo, v\xc4\x97liau per\xc4\x97jo dirbti su marmuru. Ilgainiui tapo vienu i\xc5\xa1 garsiausi\xc5\xb3 savo meto Italijos skulptori\xc5\xb3, vieninteliu tokiu garsiu, kuris buvo ne i\xc5\xa1 Florencijos. 1401\xc2\xa0m. jis pirm\xc4\x85kart dokumentuotas konkurse d\xc4\x97l garsi\xc5\xb3j\xc5\xb3 Florencijos \xc5\xa0v. Jono baptisterijos dur\xc5\xb3, kur\xc4\xaf laim\xc4\x97jo Gibertis. Kver\xc4\x8dos projektas nei\xc5\xa1liko. Pirmuoju tikrai \xc5\xbeinomu jo darbu laikoma \xe2\x80\x9eMadonos ir K\xc5\xabdikio\xe2\x80\x9c marmurin\xc4\x97 statula, u\xc5\xbesakyta 1403\xc2\xa0m. ir skirta Feraros katedrai. 1406\xc2\xa0m. datuojamas u\xc5\xbesakymas vienam pa\xc4\x8di\xc5\xb3 garsiausi\xc5\xb3 Kver\xc4\x8dos darb\xc5\xb3 \xe2\x88\x92 antkapiniam monumentui Lukos miesto valdytojo Paolo Guinigi mirusiai \xc5\xbemonai Ilaria del Caretto (Lukos katedroje). K\xc5\xabrinio atlikimo maniera leid\xc5\xbeia sp\xc4\x97ti, kad Kver\xc4\x8da buvo susipa\xc5\xbein\xc4\x99s su Burgundijos skulptoriaus Claus Sluter mokykla. Po to Lukos San Frediano bazilikoje Kver\xc4\x8da atliko skulpt\xc5\xabrin\xc4\xaf Trenta altori\xc5\xb3 ir kit\xc5\xb3 darb\xc5\xb3._NEWLINE_Svarbiausiu Kver\xc4\x8dos darbu tapo Gajos fontano (Fonte Gaia) dekoras gimtosios Sienos Piazza del Campo aik\xc5\xa1t\xc4\x97je. U\xc5\xbesakymas datuojamas 1409\xc2\xa0m. Kver\xc4\x8da daugiausiai dirbo 1414\xe2\x80\x931419\xc2\xa0m. periodu. Fontano viduryje tur\xc4\x97jo b\xc5\xabti vaizduojama Madona su K\xc5\xabdikiu, o aplink\xc2\xa0\xe2\x80\x93 kardinol\xc5\xb3 dorybi\xc5\xb3 alegorijos. 1858\xc2\xa0m. Kver\xc4\x8dos darbai buvo pakeisti restauraciniais skulptoriaus Tito Sarrocchi reljefais, i\xc5\xa1skyrus dvi statulas, kurios vaizdavo Ak\xc4\x85 Larencij\xc4\x85 ir R\xc4\x97j\xc4\x85 Silvij\xc4\x85. Kver\xc4\x8dos darbai, labai pa\xc5\xbeeisti, buvo perkelti \xc4\xaf Santa Maria della Scala buvusios na\xc5\xa1lai\xc4\x8di\xc5\xb3 prieglaudos ir ligonin\xc4\x97s muziej\xc5\xb3. 1417\xe2\x80\x931431\xc2\xa0m. periodu Kver\xc4\x8da dirbo ties Sienos \xc5\xa0v. Jono baptisterijos fontano projektu. Kartu vienu metu baptisterijoje dirbo Donatelas ir Gibertis. Kver\xc4\x8dos k\xc5\xabryba buvo praturtinta Florencijos mokyklos \xc4\xaftaka. 1421 m. skulptorius atliko medini\xc5\xb3 polichromini\xc5\xb3 statul\xc5\xb3 \xe2\x80\x9eGerosios naujienos\xe2\x80\x9c kompozicij\xc4\x85 kolegijai San D\xc5\xbeiminjane. 1425\xc2\xa0m. Kver\xc4\x8da gavo svarb\xc5\xb3 u\xc5\xbesakym\xc4\x85 dekoruoti reljefais ir skulpt\xc5\xabromis \xc5\xa0v. Petronijaus bazilikos Bolonijoje pagrindin\xc4\xaf \xc4\xaf\xc4\x97jim\xc4\x85. \xc5\xa0ie darbai n\xc4\x97ra visi\xc5\xa1kai baigti d\xc4\x97l skulptoriaus mirties. 1435\xc2\xa0m. Kver\xc4\x8da buvo paskirtas Sienos katedros pri\xc5\xbei\xc5\xabrin\xc4\x8diuoju architektu. Jakopas dela Kver\xc4\x8da mir\xc4\x97 1438\xc2\xa0m. spalio 20 d. Sienoje. Jo k\xc5\xabrybos \xc4\xaftakos p\xc4\x97dsak\xc5\xb3 galima atsekti Mikeland\xc5\xbeelo k\xc5\xabryboje. Nema\xc5\xbeai jo darb\xc5\xb3 yra sukaupta Sienos katedros muziejuje.'